Становище на Европейския комитет на регионите — Стратегическа рамка на ЕС за здравословни и безопасни условия на труд за периода 2021—2027 г.

(2022/C 270/02)

Докладчик: Sergio Caci (IT/ЕНП), кмет на община Montalto di Castro Отправен документ: Съобщение на Комисията до Европейския парламент, Съвета, Европейския икономически и социален комитет и Комитета на регионите — Стратегическа рамка на ЕС за здравословни и безопасни условия на труд за периода 2021—2027 г. — Здравословни и безопасни условия на труд в променящ се свят на труда COM(2021) 323 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. приветства изготвената от Европейската комисия стратегическа рамка на ЕС за здравословни и безопасни условия на труд за периода 2021—2027 г. (новата стратегическа рамка на ЕС), която има за цел да се защити здравето на работниците и да се намалят свързаните с работата смъртни случаи до 2030 г. (т.нар. цел „Нулева смъртност“ — Vision Zero), като същевременно се гарантира по-безопасна работна среда в съответствие с новите нужди, които се появиха по-специално (но не само) след пандемията от COVID-19. По същия начин счита, че една стратегия, а не стратегическа рамка, би дала по-силен политически сигнал по отношение на предвидените цели и предложените действия за постигането им;

2. изразява убеденост, че политическата рамка на ЕС в сферата на здравословните и безопасните условия на труд (ЗБУТ) досега е довела до значителни подобрения в посока повишаване на стандартите за ЗБУТ в целия ЕС. Заедно с целта „Нулева смъртност“ в рамката се подчертава, че амбициите на ЕС сочат в правилната посока, но е необходимо по-широкообхватно включване на всички категории работници, каквото липсва във въпросното предложение;

3. подчертава необходимостта ЕС да играе роля за осигуряване на единна стратегическа насока в тази област. Тази необходимост беше демонстрирана ясно както от проучванията, така и от практическите резултати от последните десетилетия. Основният акцент на законодателството в областта на ЗБУТ показва, че действията на ЕС и държавите членки съвместно с други участници (например социални партньори и различни заинтересовани страни на различните равнища на управление) могат да окажат положително и пряко въздействие върху трудовия живот както по отношение на здравето, така и на безопасността;

4. без колебание подкрепя трите междусекторни цели за стратегическата рамка, определени от Европейската комисия за следващите пет години, а именно предвиждане и управление на промените в новия свят на труда след пандемията, дължащи се на екологичния, цифровия и демографския преход, подобряване на превенцията на злополуки и заболявания на работното място, и увеличаване на подготвеността за потенциални бъдещи здравни кризи;

5. приветства идеята, че за да постигне своите цели, Комисията възнамерява да преразгледа Директивата за работното място и Директивата за работата с екранно оборудване, както и да актуализира правилата на ЕС относно опасните химични вещества, за да се бори с рака, репродуктивните и респираторните заболявания, като осъвремени граничните стойности за защита от азбест и олово;

6. освен това препоръчва на Комисията да продължи с подготовката и възможно най-бързото прилагане, съвместно със социалните партньори, на инициатива на равнището на ЕС относно психичното здраве на работното място, за да се направи оценка на възникващите проблеми в тази област. Инициативата трябва да послужи за вдъхновение в отделните държави членки/сектори/работни места, когато е необходимо;

7. във връзка с предходните два параграфа, изразява твърдо мнение, че тези мерки трябва да се прилагат за всички категории работници, включително тези, които понастоящем са изключени от политическата рамка;

8. подчертава предизвикателството, което представлява застаряващата работна ръка по отношение на здравословните и безопасни условия на труд. Необходимо е да се зачита принципът на адаптиране на работните места към хората, за да се премине към трудова среда, приобщаваща работниците от всички възрасти;

9. отбелязва със задоволство факта, че извличайки поуки от пандемията COVID-19, Европейската комисия възнамерява да разработи процедури за спешни случаи и насоки за бързо разгръщане, прилагане и наблюдение на мерките при потенциални бъдещи здравни кризи в тясно сътрудничество с работещите в общественото здравеопазване;

10. изразява съжаление, че макар всички държави членки към момента да са интегрирали поне частично в своите национални системи буквата и духа на политическата рамка на ЕС, на практика нито една от тях не я следва в нейната цялост. Това се дължи на факта, че някои държави не са преразгледали и актуализирали своите национални стратегии в областта на ЗБУТ, за да ги приведат изцяло в съответствие със стратегическата рамка на ЕС за периода 2014—2020 г., поради лошо планиране или, както се подчертава от EU-OSHA, лоши резултати при постигането на ключовите цели, например по отношение на застаряването на заетото население, опростяването на процедурите и по-ефективното и навременно прилагане на законодателството.

ЗБУТ и култура на превенция

11. подчертава, че през последните четиридесет години броят на трудовите злополуки е намалял благодарение на три фактора: научните и технологичните подобрения, законодателството в областта на ЗБУТ и системите за управление на ЗБУТ. Поради това счита, че по време на разработването, приемането и прилагането на стратегията европейският и националният законодател — съвместно със социалните партньори — трябва да се позовават на солидна култура на превенция като основен метод за постигане на целта „Нулева смъртност“ и останалите цели, в общия интерес на работниците и предприятията; подчертава значението на социалния диалог и на участието и сътрудничеството на всички заинтересовани страни, правителства и администрации на европейско, национално, регионално и местно равнище, както и на работодателите и работниците, в политиките за превенция;

12. отбелязва проучване на Международната асоциация за социално осигуряване (ISSA) ( 1 ) , което показва, че инвестирането в добра стратегия за ЗБУТ и превенция на риска на работното място може да доведе до 2,2 евро възвръщаемост за предприятията на всяко евро, похарчено за работник годишно, при това без да се отчитат неизмеримата загуба на работно време, понижаването на духа на работното място и последващото въздействие върху производителността и конкурентоспособността на предприятията;

13. изразява съгласие с Европейската комисия, че неспазването на принципите за превенция води до лоша реклама за предприятията, засегнати от трудови злополуки, със сериозни последици за тяхната репутация и за перспективите за работа на служителите;

14. препоръчва работодателите да включат превенцията на професионалните рискове в предприятието чрез модели на вътрешно управление, като назначат отговорни за това работници и създадат собствени служби за превенция, както и да се насърчи обучението по превенция сред работниците.

ЗБУТ и екологичният, цифровият и демографският преход

15. счита, че технологичният прогрес непрекъснато променя пейзажа на работното място. Ето защо е добре ЕС да представя предложения, които са в крак с технологиите на работното място, както е посочено в първата цел на Комисията за новата политическа рамка на ЕС;

16. макар да признава положителните аспекти на предложението за установяване на хармонизирани правила относно изкуствения интелект (ИИ), счита, че то следва да разглежда и проблемите, които биха могли да възникнат във връзка със здравословните и безопасни условия на труд;

17. изразява съгласие със забележките в Бялата книга за ИИ ( 2 ) , според които работниците и работодателите ще бъдат пряко засегнати от проектирането и използването на системите за изкуствен интелект на работното място, и че участието на социалните партньори ще бъде фактор от решаващо значение за гарантиране на антропоцентричен подход към ИИ на работното място;

18. „Бяла книга за изкуствения интелект — Европа в търсене на високи постижения и атмосфера на доверие“ в това отношение отново подчертава заявеното по въпроса за ЗБУТ в становището на Комитета на регионите ( 3 ) , а именно, че използването на технологиите за изкуствен интелект е от голямо значение за условията на труд и благосъстоянието на работниците. Във връзка с това се присъединява към призива на европейските социални партньори за „свеждане до минимум на данните и прозрачност, наред с ясни правила за обработването на лични данни, с цел да се ограничи рискът от обезпокоително наблюдение и злоупотреба с лични данни“, за да се гарантира зачитане на човешкото достойнство;

19. отново подчертава, че е изключително важно „да се даде възможност на представителите на работниците да се занимават с въпроси, свързани с данните, съгласието, защитата на неприкосновеността на личния живот и наблюдението, като събирането на данни се обвърже с конкретна и прозрачна цел и се гарантира прозрачност, когато се използват системи с ИИ в процедурите в сферата на човешките ресурси“ ( 4 )

20. обръща внимание на предизвикателството, което представляват демографските промени за здравословните и безопасни условия на труд. Необходими са политики, които да насърчават управлението на възрастта в предприятията и организациите, както и иновативни подходи, за да се адаптират работните места към тази реалност, като се вземат предвид различните възрастови групи и фактът, че по-възрастните работници не представляват хомогенна група.

Регионално и местно значение на стратегията

21. подчертава, че със своя подход „Нулева смъртност“ стратегическата рамка на ЕС за периода 2021—2027 г. ще изисква местните и регионалните власти да се справят с проблемите в тази област и да прилагат целите на рамката директно по места чрез надзор, обучение, изграждане на култура на превенция и защита на работниците, както и сътрудничество, конкретизирано чрез обмен на опит и добри практики, по-нататъшно установяване на проблемите и оценка на решенията, които са най-подходящи за справяне с тези проблеми, последвана от обратна връзка;

22. счита, че проследяването на прилагането на законодателството в областта на ЗБУТ и управлението на целите в тази област предполага ключова роля за регионите и градовете в постигането на амбициозните цели на стратегията;

23. счита, че регионите и градовете би трябвало да продължат да насърчават и предоставят обучение и образование на инспекторите по труда, работодателите и работниците, за да им помогнат да се адаптират към значителните промени в сферата на труда, предизвикани от екологичния и цифровия преход, но също и от новите условия, наложени от пандемията от COVID-19, и от застаряването на работната ръка;

24. вярва, че възможно най-тясното сътрудничество на регионалните и местните власти с ЕС и съответните национални органи, както и с други градове и региони, съчетано с обмен на опит и най-добри практики, ще насърчи напредъка в областта на ЗБУТ и ще допринесе за изграждането на култура на превенция;

25. подчертава значението на научните изследвания и обмена на знания и най-добри практики на европейско, национално, регионално и местно равнище, за да се улеснят идентифицирането и оценката на новите рискове и тяхното предотвратяване, въз основа на сътрудничество между публичните органи при разработването на авангардни политики в тази област;

26. подчертава, че подходящото участие на регионите и градовете е необходимо за по-нататъшното развитие на стратегията за ЗБУТ. Поради това счита за изключително важно тяхното активно участие в извършването на оценки на ЗБУТ на работното място. Освен това те трябва да имат възможност да изпращат обратна връзка до ЕС, за да му помогнат да добие ясна представа за ситуацията по места, с цел да се коригира текущата ситуация в хода на работата и да се спомогне за формулирането на следващата стратегия след 2030 г.;

27. за тази цел призовава Комисията да създаде специален цифров инструмент (например портал), който да допълва Европейското проучване за новите и нововъзникващите рискове в предприятията (ESENER) на EU-OSHA и който регионите и градовете да могат да използват, когато считат за уместно или необходимо да предоставят информация на европейския законодател относно здравословните и безопасни условия на труд.

Заключителни политически препоръки

28. изразява твърдо убеждение, че местните и регионалните власти, в качеството си на работодатели, следва да дават пример, когато става въпрос за пълното прилагане на мерките, предложени в стратегическата рамка;

29. отново изразява убеждението си, че „процедурите за възлагане на обществени поръчки могат да спомогнат за предотвратяване на екологичния и социалния дъмпинг чрез включването в критериите за възлагане на поръчката на качествени, екологични и/или социални аспекти“ ( 5 ) . Поради това приканва местните и регионалните власти при възлагането на обществени поръчки да обърнат специално внимание на условията на труд, включително здравословните и безопасни условия на труд, предлагани от изпълнителите и техните вериги от подизпълнители;

30. приветства подхода „Нулева смъртност“ и неговата цел за свеждане до нула на свързаните с работата смъртни случаи до 2030 г.; счита за важно допълнително да се засилят усилията на работното място за предотвратяване на злополуките и професионалните заболявания; посочва обаче, че подходът „Нулева смъртност“ не трябва да се ограничава само до смъртните случаи, а да обхваща и злополуките и професионалните заболявания, както и превенцията и премахването на рисковете в съответствие с принципите на рамковата директива ( 6 )

31. припомня, че работата сама по себе си е важен фактор за насърчаване на здравето; счита, че за да се повиши максимално ефективността на стратегията за ЗБУТ, е важно да се възприеме цялостен подход, който да взема предвид връзката между добрата работна среда, психичното и физическото здраве, ефективността, качеството и ползите от дейността; изтъква, във връзка с това, ползите от прилагането на политики за насърчаване на здравето на работното място и от насърчаването на навици за здравословен и безопасен живот, които включват и аспекти като храненето и физическата активност;

32. изразява своето одобрение за стратегическата референтна рамка относно насилието, тормоза или дискриминацията на работното място и приветства вниманието, което се отделя на аспектите на равенството между половете. Комитетът, обаче, би предпочел рамката да бъде в съответствие с Конвенция 190 на МОТ относно насилието и тормоза на работното място, която дава всеобхватно определение за насилие и тормоз и има по-широк обхват, който обхваща работниците и другите лица в сферата на труда ( 7 )

33. отново подчертава своето одобрение за продължаващия напредък и трите последователни актуализации на Директивата за канцерогените и мутагените; подкрепя предложението на Комисията за преразглеждане и допълване на веществата и граничните стойности на професионална експозиция съгласно Директивата за канцерогените и мутагените, което беше разработено чрез вече установена процедура и съвместно тристранно сътрудничество (с представители на работниците, работодателите и правителствата) с участието на всички държави членки; посочва, че това тристранно сътрудничество се осъществява в рамките на Консултативния комитет за безопасност и здраве на работното място (ACSH) на Комисията. С оглед на това Комитетът очаква с нетърпение по-нататъшната работа за определяне на обвързващи, основани на доказателства и научно актуални гранични стойности на професионална експозиция, обхващащи всички 50 приоритетни канцерогена (в сравнение с настоящите 27), и за включване на токсичните за репродукцията вещества и опасните лекарствени продукти;

34. изразява подкрепа за включването на комбинираното излагане на опасни химикали, нарушители на ендокринната система и преразглеждането на задължителните гранични стойности на професионална експозиция (BOEL) за кристален силициев диоксид в раздела за излагане на химикали на политическата рамка за ЗБУТ;

35. изразява подкрепа за необходимостта от предоставяне на насоки, свързани с Европейската рамка за управление на психосоциалните рискове, които да надхвърлят индивидуалистичния подход, който не разглежда въздействието на организацията на труда върху психичното здраве; за тази цел призовава Комисията да продължи да си сътрудничи с държавите членки и регионалните и местните власти в сферата на превенцията на психосоциалните рискове на работното място и да провери дали е необходимо съобщение относно тези рискове, като подготовка за представянето на директива по същия въпрос;

36. очаква държавите членки да спазват препоръката на МОТ за един инспектор по труда на всеки 10 000 работници; освен това подчертава необходимостта от допълнително укрепване на механизмите за санкции и събирането на данни от страна на инспекторатите по труда, както и разпространението на събраните данни;

37. призовава за включване на ЗБУТ в Законодателния акт за изкуствения интелект, тъй като проучванията, проведени от отделни държави членки, съдържат задълбочена оценка на организацията на труда, както и на физическото и психичното здраве и безопасността на работниците;

38. счита, че стратегическа рамка за здравословни и безопасни условия на труд трябва да обхваща всички работници; отбелязва, че обхватът на приложение на стратегическата рамка за ЗБУТ изключва самостоятелно заетите работници (включително нетипичните работници и работещите през платформи); счита, че инициативата на ЕС за подобряване на условията на труд на работещите през платформи би могла да включва и препратка към ЗБУТ;

39. поради това подчертава необходимостта от задълбочен преглед на тази рамка и призовава европейския законодател да покаже по-голяма амбиция в тази област и да разработи по-дългосрочна визия;

40. настоятелно призовава Европейската комисия да преразгледа условията на труд при дистанционна работа, които обхващат физическото и психичното здраве, както и безопасността. Това следва да се извърши съвместно с европейските социални партньори, които понастоящем водят преговори относно цифровизацията. Това е неотложен въпрос, като се има предвид безпрецедентното нарастване на тази форма на работа в „новото нормално положение“;

41. приветства твърдата препоръка на Европейската комисия към държавите членки да признаят COVID-19 за професионално заболяване и отново изтъква значението на задълженията на работодателите за осигуряване на достойни условия на живот и труд за мобилните работници и работниците мигранти, в това число сезонните работници;

42. изразява задоволство от факта, че чрез своето предложение Комисията изпреварва промените в новия свят на труда, произтичащи от екологичния и цифровия преход, но също така, в по-общ план, от превенцията на свързаните с работата заболявания.

Брюксел, 26 януари 2022 г. Председател на Европейския комитет на регионите Apostolos TZITZIKOSTAS

(1) The return on prevention: Calculating the costs and benefits of investments in occupational safety and health in companies („Възвращаемостта от превенцията: изчисляване на разходите за инвестиции в здравословни и безопасни условия на труд и ползите от тях“), Международна асоциация за социална сигурност (ISSA), Женева, 2011 г.

(2) COM(2020) 65 final.

(3) ОВ C 440, 18.12.2020 г., стр. 79.

(4) Пак там.

(5) ОВ C 440, 18.12.2020 г., стр. 42.

(6) Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (ОВ L 183, 29.6.1989 г., стр. 1).

(7) Членове 1 и 2 от Конвенция № 190 относно насилието и тормоза, 2019 г. (№ 190).